OBRAZLOŽENJE

1.KONTEKST PRIJEDLOGA

Dana 2. svibnja 2018. Komisija je donijela paket o sljedećem višegodišnjem financijskom okviru za razdoblje 2021. – 2027. Komisija je predložila nov i moderan dugoročni proračun koji je blisko povezan s političkim prioritetima Unije s 27 država članica. U prijedlogu o proračunskom okviru kombiniraju se novi instrumenti s moderniziranim programima radi učinkovitog ostvarenja ciljeva iz Unijinih prioriteta. Oslanjajući se na to Komisija predlaže novi program Carina u okviru proračunskog naslova „Jedinstveno tržište, inovacije i digitalizacija”. Tim će se programom podupirati rad i suradnja carinskih tijela, kako je opisano u Komunikaciji uz prijedlog višegodišnjeg financijskog okvira.

Ovim prijedlogom predviđen je datum početka primjene 1. siječnja 2021. i prijedlog se predstavlja za Uniju od 27 država članica, u skladu s obavijesti Ujedinjene Kraljevine o namjeri povlačenja iz Europske unije i Euratoma na temelju članka 50. Ugovora o Europskoj uniji, koju je Europsko vijeće zaprimilo 29. ožujka 2017.

•Razlozi i ciljevi prijedloga

Carinska unija je zadnjih 50 godina važan primjer uspješne integracije u EU-u. To je jedno od malobrojnih područja u isključivoj nadležnosti EU-a bez kojeg ukidanje unutarnjih granica ne bi bilo moguće. EU je najveći trgovinski blok u svijetu s udjelom od 15 % u ukupnoj svjetskoj trgovini. Ukupni broj carinskih deklaracija neprestano raste pa je tijekom zadnjih pet godina dosegao razinu od 313 milijuna u 2016. ili deset deklaracija u sekundi, od čega je 98 % u elektroničkom obliku.

Carina pomaže u zaštititi financijskih interesa Unije i država članica te u svojstvu čuvara vanjske granice EU-a za robu ujedno štiti javnost od terorističkih prijetnji, prijetnji zdravlju i okolišu te drugih prijetnji. Carina primjenjuje popis s više od 60 necarinskih propisa koji se odnose na, među ostalim, robe s dvojnom namjenom, vatreno oružje, prekursore za droge, kretanje gotovine, prava intelektualnog vlasništva, javno zdravlje, sigurnost proizvoda i zaštitu potrošača, zaštitu divlje flore i faune te zaštitu okoliša. Carinska tijela ujedno imaju ključnu ulogu u osiguravanju cjelovitosti lanca opskrbe i sprječavanju terorističkih organizacija u slobodnom premještanju sredstava. Budući sustav kontrole uvoza 2 (ICS2) za upravljanje rizicima u području carine imat će presudan utjecaj na sigurnost Unije, njezinih građana i poduzeća. Usto, novi izazovi koji nastaju brzim tehnološkim promjenama (digitalizacija, povezivost, internet stvari, lanci blokova) i promjenama poslovnih modela (etrgovina, optimizacija opskrbnog lanca) te smanjena javna financijska sredstva, rastući obujam svjetske trgovine, trajne prijetnje transnacionalnog kriminala i sigurnosne prijetnje dovode do neprekidne nužnosti pospješivanja carinske unije i proširenja opsega zadaća koje obavljaju carinske uprave.

Od 2016., Carinski zakonik Unije je novi carinski pravni okvir. Glavni ciljevi projekta Carinskog zakonika Unije su ukidanje postupaka na temelju papirnatih dokumenata i digitaliziranje interakcija među trgovcima i carinom, kao i pojačano upravljanje rizikom u cilju unaprjeđivanja informacija o teretu. Kao takav, Carinski zakonik Unije pokrenuo je veliki projekt digitalizacije sa 17 različitih IT sustava koji će se većinom uvesti do 2020. Neki će se sustavi postupno uvoditi do 2025. Ti elektronički sustavi obuhvaćaju sve carinske postupke pa će stoga biti osnova funkcioniranja carinske unije. Nakon njegova potpunog uvođenja, Carinskim zakonikom povećat će se konkurentnost europskih poduzeća i ponovno uspostaviti važna ravnoteža između carinskih provjera i olakšavanja zakonitog protoka robe ili premještanja u Uniju ili iz nje.

Povlačenje Ujedinjene Kraljevine iz EU-a podrazumijeva izdvajanje Ujedinjene Kraljevine kao države članice iz svih postojećih carinskih elektroničkih sustava koji se financiraju u razdoblju do 2020. No te implikacije i troškove nije moguće precizno procijeniti pa stoga nisu obuhvaćeni ovim dokumentom jer su u velikoj mjeri nepoznati u ovoj fazi tekućih pregovora EU-a i Ujedinjene Kraljevine.

Provedba svih tih aspekata ostvariva je samo intenzivnom operativnom suradnjom carinskih uprava država članica te njihovom međusobnom suradnjom s drugim tijelima, predstavnicima trgovine i drugim trećim stranama. Predloženim programom, koji je sljednik programa Carina 2020., podržat će se suradnja u području carine.

Carinska suradnja i izgradnja kapaciteta bit će okupljeni oko mjera osobnog umreživanja i izgradnje osobnih kapaciteta, s jedne strane, i djelovanja izgradnje kapaciteta u području informacijskih tehnologija (IT) s druge strane. Prvim skupom pojednostavnit će se razmjena dobrih praksi i operativnog znanja među državama članicama i ostalim zemljama koje sudjeluju u programu, s posebnim fokusom na strukturiranu suradnju na projektnoj osnovi kojom se omogućuju opsežni i integrirani oblici suradnje zemlja sudionica, čime se otvara put za daljnji razvoj carinske unije. Drugim skupom omogućuje se da program financira potpuni skup infrastrukture i sustava IT-a, uključujući digitaliziranje interakcija među trgovcima i carinom, kao i pojačano upravljanje rizikom koje će carinskim upravama u Uniji omogućiti potpun prelazak na e-upravu.

•Dosljednost s postojećim odredbama politike u određenom području

Trenutačni je prijedlog u skladu s Carinskim zakonikom Unije i drugim zakonodavstvom koje carinska tijela moraju primjenjivati.

Opći cilj važećeg prijedloga je dosljedan tekućem programu Carina 2020., čiji je cilj potpora funkcioniranju i modernizaciji carinske unije u svrhu jačanja unutarnjeg tržišta suradnjom zemalja sudionica, njihovih carinskih tijela i njihovih službenika. Slično tomu, ovim će se prijedlogom pružiti operativni, organizacijski, metodološki i proračunski okvir za ostvarivanje ciljeva i aktivnosti carinske politike EU-a.

Kao takav, prijedlog je nastavak tekućeg programa. No to će podrazumijevati snažniju suradnju u pogledu načina njegova ostvarivanja i broja elektroničkih sustava, kao i mogućnost uvažavanja određene razine inovacija.

•Dosljednost u odnosu na druge politike Unije

Prijedlog je u skladu s drugim politikama Unije, a posebno s drugim predloženim programima djelovanja i fondovima EU-a koji imaju slične ciljeve u povezanim područjima nadležnosti.

Program je usko povezan s novim instrumentom za opremu za carinsku provjeru (jednim od dviju komponenti novog Fonda za integrirano upravljanje granicama) kojim će se doprinijeti kupnji, održavanju i nadogradnji prihvatljive opreme. Umjesto toga program Carina poduprijet će sva povezana djelovanja poput aktivnosti suradnje u procjeni potrebe za opremom, osposobljavanja u odnosu na kupljenu opremu itd.

Usto, imajući u vidu da je program Carina usmjeren na potporu carinskim tijelima, među ostalim i u zaštiti financijskih interesa EU-a, povezan je i s aktivnostima koje provodi Europski ured za borbu protiv prijevara u pogledu suzbijanja prijevara radi zaštite financijskih interesa Unije u skladu s člankom 325. UFEU-a i EU-ovim programom za borbu protiv prijevare. Stvorit će se sinergije između potonjeg programa čiji je posebni cilj zaštita financijskih interesa Unije te programa Carina kojim se podupire pravilno funkcioniranje carinske unije, te će se tim sinergijama doprinijeti i zaštiti tih financijskih interesa. Stoga će težište svakog programa biti različito, no s potencijalom za komplementarno djelovanje. Sinergije će usto biti moguće i s aktivnostima Ureda europskog javnog tužitelja te programom Pravosuđe u okviru Fonda za pravosuđe, prava i vrijednosti, u pogledu osposobljavanja o primjeni carinskog zakonodavstva EU-a.